I coronapandemiens tidlige fase var Herning den kommune vest for Sjælland med flest indlagte patienter med Covid-19 i forhold til indbyggerantal.

Og hvordan kan det så være?

Det har en gruppe forskere siden den 26. marts forsøgt at blive klogere på, og nu er de klar med første resultat af deres undersøgelse.

På de sociale medier er der blandt andet blevet spekuleret i, om herningensere i særlig grad har besøgt den østrigske skisportsdestination Ischgl, hvor man ved, at der var stor smittespredning.

Et andet bud på smittekilde har været et guldbryllup i området.

Og overfor Avisen Danmark har virolog Allan Randrup Thomsen vurderet, at hingstekåringen i Herning Messecenter med flere end 50.000 gæster har været en sandsynlig kilde til smitte.

Et sammensat billede

Men i undersøgelsen konkluderes det, at man ikke kan pege på én enkeltstående begivenhed, når man skal forstå, hvorfor Herning blev epicenter for coronavirus i det vestlige Danmark.

- De første data viser, at der er tale om et sammensat og varieret smittebillede, hvor både udlandsrejser, deltagelse i arrangementer og især tæt fysisk kontakt med en Covid-19 positiv person udgør de sandsynlige smittekilder.

Det fortæller en af forskerne bag undersøgelsen, Annette Haagerup, der er forskningskoordinerende ledende overlæge ved NIDO Danmark, Center for forskning og uddannelse i Hospitalsenheden Vest.